  Виталий Пронин Удмуртилэн Тӧроез Александр Бречалов Глазовысь сюресъёсты тупатон пумысен кенешон ортчытӥз. Чепца механикая завод юрттэмъя Глазовысь сюресъёсты тупатъянлы вуиз 422 миллион манет.Глазов пыр ортче 126 иськем сюрес, со пӧлысь 98-эз асфальтэн шобыртэмын, 28 иськем вылын кӧльы кисьтэмын. Асфальтэн кисьтэмъёсыз пӧлысь ог 34 иськемез ветлыны ярантэм луэмын ни.Удмуртиысь журналистъёс юромо машинаен ортчизы отысь сюресъёс кузя. Вылтуссыя татысь сюресъёсты, мукет интыосын ӵошатыса, уродгес уд шуы - бадӟым гопъёсыз трос ик ӧвӧл кадь. Но ӵошкыт адӟиськись сюрес вылтӥ машина, мисьтӥськон пул вылтӥ сямен, дымбыртыса кошке. Аспӧртэмлыко куара чузъяськонлы валэктон вань: асфальт кисьтэмын бетон вылэ. Аръёс ортчыса, бетон уродмиз, пилиськылӥз.Глазовысь сюресъёс, Удмуртиысь мукет городъёсын ӵошатыса, тужгес зол уродмемын, пусйиз Тӧро. Шаерысьтымы мукет городъёсын сюресъёсты «Кышкыт луисьтэм но ӟеч сюресъёс» программа улсын тупатыны луэ ке, Глазовын та проектэз быдэстыны луонлыкъёс ӧвӧл. Угось программа чакламын шоркарысь но солэсь 100 иськемысь сюресъёсты лэсьтонлы. Но «Росатом» кун корпорацие пырись Глазовысь Чепецкой механической заводлы луыса Глазовысь сюресъёс выльдӥськозы. Завод азьлапал тыриз 2019-тӥ-2021-тӥ аръёсы барыш поттэм понна вытъёссэ. Озьы сюресъёсты тупатыны Глазовлы вуиз 422 миллион манет.- Ми предприятилэн кивалтӥсьёсыныз кенешим, соос милемлы дурбасьтӥзы но со быдӟа юрттэт сётыны быгатӥзы. 422 миллион манет - со, оло, берло 10-15 ар ӵоже городлэсь сюресъёссэ возьыны-тупатыны сётӥськем коньдонлэсь но тросгес. Та быдӟа проект Удмуртиын, Ижын но, ноку быдэсъямын ӧй на вал, - шуиз Александр Бречалов. - Но ваньмыз умой мед луоз шуыса, трос но зол ужано.Тӧро куриз котькуд чыры-пырылы нимысьтыз саклык висъяны. Лэсьтӥськон ужъёс медаз люкетэ городысь улонлы: «скоройёс» висисьёс доры ӝегатскытэк мед вуозы, автобусъёс калыкез уж дуразы мед вуттозы но мукет. Та сяна, асфальт вӧлдон ужъёсты, коммунальной службаосын кенешыса, радъяно. Гумыосты тупатъян понна выль вӧлдэм асфальтэз тӥяно медаз луы. Озьы ик Тӧро дэмлаз асфальт вӧлдӥсь машинаос борды, сюрес вожвылъёсы камераос юнматыны. Озьы лэсьтӥськон ужъёс адямиослэн син азязы ортчозы, калык адӟоз, кыӵе бадӟым уж нуиське но кытчы котькуд манет кошке.Та дэмлан борды итӥськиз «Удмуртиысь автомобилистъёс» огазеяськонлэн кивалтӥсез Борис Ломаев но. Со ӵектӥз на камераосты вуж асфальт поттӥсь машинаос борды но юнматыны. Угось вал сыӵе учыръёс, куке асфальт пыры палэнэ вузаськылӥз. Та учыре со ваньмыз кутэмын луоз выль сюресъёсты лэсьтонэ. Озьы ик ужъёсты син азязы возёзы  «Калык фронтысь» адямиос но мукет калык огазеяськонъёс.Та сяна, туэ нырысьсэ быръемын луоз нимысьтыз лаборатория, со лэсьтӥськонлэсь ортчемзэ кутсконысеныз пумозяз син азяз возёз, выльдӥськем сюресъёслэсь ӟечлыксэс эскероз.Сюрес тупатъян городын ортчоз май толэзьысен сентябрёзь.Ангелина Снигирёва Туспуктӥз Эдуард Карипов Удмуртиысь Транспортъя но сюрес хозяйствоя министр Алексей Горбачёв:- Туэ Удмуртиын Сюресъёслэн арзы мытэмын. Калык сое ас вылаз зол шӧдыны кулэ, угось элькунмы аслэсьтыз сюресъёссэ лэсьтон борды гижысь-пиньысь басьтӥське. Та вакытлы сюресъёсты тупатыны 3 миллиард манетлэсь ятыр висъямын. Зэм, туннэ Удмуртиысь вань сӧриськем сюресъёсты тупатон вылысь 3 поллы тросгес коньдон кулэ. Ми лыдъяса потӥмы: вань ёросъёслэсь куронъёссэс лы-дэ басьтыса, ог 9 но ӝыны миллиард манет кулэ.Туэ сюресъёсты тупатон понна чакламын 3 бадӟым проектъёс. «Кышкыт луисьтэм но ӟеч сюресъёс» улсын Удмуртие 1 миллиард 460 миллион манет лыктоз. Россиысь Гурт удысъя министерствоен валче быдэсъяське гуртъёсты азинтонъя программа. Со улсын туэ лэсьтэмын луозы 7 ёросъёсысь - Кез, Яр, Вавож, Сьӧлта, Алнаш, Красногорск, Балезино - сюресъёс. Озьы гуртъёсын ӵыж-выль 34 иськем кылдоз. 3-тӥез проект чакламын Глазовысь сюресъёсты тупатыны.Озьы ик бадӟым уж нуиськоз тудву потон дыръя воксё ярантэм луись сюресъёс вылын. 2015-тӥ арын 81 сыӵе сюрес пусъемын вал, со дырысен куд-огез тупатъямын ни, али кылемын 62 сыӵе сюрес. Таяз арын нырысь ик отын лэсьтӥськон ужъёс азинтэмын луозы. Глазовлэн йырыз Олег Бекмеметьев: - Азьвыл Глазовлы быдэс арлы 2-3 иськемез тупатыны коньдон висъялляськиз. Озьы быдэс городысь сюресъёс выльдӥсь-кысалзы, ог 40 ар ортчыса гинэ.Городысь калыклэсь мылкыдзэ лыдэ басьтыса, огкылэ вуим: 44 сюрес люкет тупатъямез возьма. Озьы туэ ваньмыз соос выльдӥськозы.    